วางใจดอกเบี้ยไทยยังไม่ทะยานขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธนาคารยังไม่เหนี่ยวไกขึ้นดอกเบี้ย แม้แข่งขันเงินฝากแต่เป็นเพียงสร้างสีสันเรียกลูกค้า แนะฝากประจำขึ้นเมื่อไหร่ สภาพคล่องหด
นายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา เปิดเผยว่า ยังไม่เห็นสัญญาณการปรับขึ้นอัตราดอกเบี้ยในเวลาอันใกล้นี้ แม้จะมีหลายธนาคารออกโครงการเงินฝากพิเศษ แต่น่าจะเป็นโครงการที่สร้างสีสันและพยายามดึงดูดลูกค้าหน้าใหม่เข้ามาทดลองใช้บริการกับธนาคารมากกว่า 
ขณะที่ลูกค้าที่มาฝากเงินตามเทศกาล แม้ส่วนหนึ่งจะถอนเงินออกไปเมื่อครบกำหนด แต่ก็มีลูกค้าบางส่วนที่ยังคงฝากเงินกับธนาคารต่อไป และหันไปทดลองใช้ผลิตภัณฑ์อื่นๆ ที่ธนาคารนำเสนอ
อย่างไรก็ดี จุดประสงค์ในการออกโครงการเงินฝากของแต่ละธนาคารจะแตกต่างกันไปแล้วแต่กลยุทธ์และโครงสร้างเงินฝาก 
สำหรับธนาคารกรุงศรีอยุธยาที่ออกเงินฝากต้อนรับเทศกาล เพื่ออยากให้ลูกค้าสัมผัสกับความรู้สึกแปลกใหม่ แต่ไม่ได้มีจุดประสงค์เพื่อระดมเงินฝาก และก่อนหน้านี้หลายธนาคารรวมถึงธนาคารกรุงศรีอยุธยาได้ปรับลดดอกเบี้ยบางประเภทลงด้วยซ้ำไป การขึ้นดอกเบี้ยในระยะสั้นจึงยังไม่เกิด
“สัญญาณที่พอจะบอกแนวโน้มดอกเบี้ย คือเมื่อไหร่ที่แบงก์เริ่มขยับเงินฝากตัวหลักๆ พวกเงินฝากประจำ 3 เดือน 6 เดือน 12 เดือน สะท้อนว่าแบงก์นั้นๆ ต้องการสภาพคล่องเพื่อนำไปปล่อยกู้ แต่ถ้าเป็นเงินฝากแปลกๆ เช่น 78 เดือน ส่วนใหญ่ไม่เกี่ยวกับสภาพคล่อง แต่เป็นเทคนิคการตลาด” นายตรรก กล่าว 
นายตรรก กล่าวว่า ฤดูกาลจ่ายภาษีเป็นฤดูกาลปกติที่บริษัทจดทะเบียนทั่วไปต้องทำเป็นประจำทุกปี ไม่เป็นปัญหากับสภาพคล่อง
นายชัยนันท์ ลภิธนานุวัฒน์ ผู้ช่วยกรรมการผู้จัดการใหญ่ ธนาคารนครหลวงไทย กล่าวว่า ไม่เชื่อว่าดอกเบี้ยจะปรับขึ้นในปีนี้ เพราะสภาพคล่องยังมีอยู่สูงมาก แม้จะเห็นโครงการเงินฝากพิเศษออกมามากมาย แต่ขึ้นอยู่กับโครงสร้างแต่ละธนาคารมากกว่าจะทำเพื่อระดมเงินฝาก หากต้องการดูสัญญาณเงินฝาก ต้องจับตาทั้งเงินฝากของธนาคารแห่งประเทศไทยและธนาคารกลางสหรัฐ เป็นสัญญาณที่ดีที่สุดที่บอกแนวโน้มดอกเบี้ยในประเทศว่าจะขึ้นหรือยัง